與徐税過淮民家市果
作者：董嗣杲
朝代：宋

paragraphs: 寒水落沙洲，随地營送年。
徐卿邀我行，逺渡呼脚船。
荒津絕鷄犬，斷籬掩人煙。
柑梨土民收，飣坐風味全。
及公出酒甌，提籃寘我前。
甘香種子異，脆膩色澤妍。
定價随語準，質直何其堅。
淮鄉習俗純，處士亦如然。
閒歷慨流離，百醜皆可憐。
撫機奈失時，彼此嗟華顛。
酒酣飫此快，哀歌地爐邉。
携歸備晚需，雪片蒙江天。